VII.  Privilegium pro ecclesia Olivolensi seu Castellana (Veneta  ).  (Anno 1144, Mart. 21.) [UGHELLI  Italia sacra,  V, 1241.]
Author: Lucius II

LUCIUS episcopus, servus servorum Dei, venerabili fratri Jo. Olivolensis, seu Castellanae Ecclesiae episcopo, ejusque successoribus canonice substituendis in perpetuum.

Aequum et rationabile est ut sancta Romana Ecclesia, quae Ecclesiarum omnium caput est et magistra a Domino constituta, tanquam pia mater curam et sollicitudinem habeat, et eas a pravorum hominum molestiis provida circumspectione custodiat. Proinde nos, qui licet indigni loco B. Petri apostolorum principis, disponente Domino, residemus, fratres nostros episcopos debita benignitate diligere, et ecclesiis sibi commissis sua debemus ex injuncto nobis a Deo apostolatus officio jura servare. Hoc nimirum charitatis intuitu venerabilis frater Jo. episcope, tuis rationalibus postulationibus clementer annuimus, et Olivolensem ecclesiam, cui Deo auctore praesides, apostolicae sedis privilegio duximus muniendam. Sanctorum quippe pontificum decretis constat esse statutum, ut nemo alterius terminos usurpet, nec alterius parochianos judicare, aut excommunicare praesumat, ut nullus primas, nullus metropolitanus, nullus unquam reliquorum episcoporum alterius adeat civitatem, aut ad possessionem accedat, quae ad eum non pertinet, et alterius episcopi est parochiae, super cuiquam dispositione, nisi vocatur ab eo, cujus juris esse noscitur, ut quidquam ibi disponat, vel ordinet, aut dijudicet. Eapropter per praesentis scripti paginam prohibemus, et prohibentes statuimus, ut in Olivolensi, quae et Castellana dicitur ecclesia, vel in ejus dioecesi nullus patriarcha, nullus comprovincialis episcopus sine licentia tua, vel successorum tuorum, ecclesiarum, aut clericorum, vel sanctimonialium consecrationes, seu benedictiones agere praesumat. Nec potestatem habeat inibi chrisma conficere, pueros chrismate confirmare, nec excommunicationes, aut absolutiones facere. Illud etiam adjicimus, ut in eadem parochia sine voluntate vestra passim episcoporum convocatio fiat, nisi comprovincialis concilii Graden. quod et ipsum cum vestrae charitatis conscientia disponant, nec ibidem nisi pro graviore necessitate immorentur ultra terminos a canonibus constitutos. Praeterea nullus eorum sine licentia vestra audeat ecclesiae vestrae clericos, aut illic, aut alibi ordinare, vel retinere, nec parochianos quos libet judicare, neque suos in vestra ecclesia clericos constituere, neque de publicis criminibus poenitentias indicere; porro tam B. Marci ecclesia, quam caeterae ecclesiae, vel ecclesiarum clerici inter eamdem parochiam sub vestra obedientia et dispositione consistant. Inobedientes vero juxta sanctorum canonum sanctiones tuae potestatis coerceantur arbitrio. Sane de monasteriis SS. Hilarii, Georgii, Nicolai, S. Crucis, S. Zachariae, S. Laurentii, S. Erasmi, S. Servuli, eamdem vobis obedientiam permanere sancimus, quam praedecessores vestri obtinuisse noscuntur. Porro abbates in vestra parochia constituti publicas missas in ecclesiis non suis minime celebrare praesumant. Sancimus etiam, ut illi, qui in vestra parochia assidue commorantur, et quibus tam ipsis, quam eorum familiis spiritualia administratis, decimas vobis absque alicujus contradictione persolvant. Prohibemus autem, ut nullus episcopus, nullus abbas, eis tam sanis quam infirmis publice poenitentiam injungere vobis inconsultis, nisi forte urgente mortis articulo, audeat. Ad haec adjicientes decernimus, ut quascunque possessiones, quaecunque bona eadem Ecclesia in praesentiarum juste ac legitime possidet, aut in futurum canonice, praestante Domino, poterit adipisci, firma tibi, tuisque successoribus in perpetuum, et intemerata permaneant. Si quis igitur in posterum huic nostrae constitutioni temere contraire tentaverit, secundo tertiove commonitus, si non satisfactione congrua emendaverit, potestatis honorisque sui dignitate careat, reumque se divino judicio existere de perpetrata iniquitate cognoscat, et a sanctissimo corpore et sanguine Dei et Domini Redemptoris nostri Jesu Christi alienus fiat, atque in extremo examine districtae ultioni subjaceat. Cunctis autem eidem Ecclesiae sua jura servantibus sit pax D. N. Jesu Christi, quatenus et hic fructum bonae actionis percipiant, et apud districtum Judicem praemia aeternae pacis inveniant. Amen. Ego Lucius Catholicae Ecclesiae episc., etc. Ego Conradus Sabinensis episc., etc. Ego Albericus Ostiensis episc., etc. Ego Imarus Tusculanus episc., etc. Ego SS. presb. card. tit. Calixti, etc. Ego Gilibertus presb. card. tit. S. Marci. Ego Rainerius presb. card. tit. S. Stephani in Caelio monte. Ego Manfredus presb. card. tit. S. Sabinae. Ego Gregorius diac. card. SS. Sergii et Bacchi. Ego Guido diac. card. SS. Cosmae, et Damiani. Ego Gerardus diac. card. S. Mariae in Dominica. Ego Gregorius S. Romanae Ecclesiae indignus diac. scripsi. Rodulphus diac. card. S. Luciae in Septasolis. Dat. Lat. per manum Baronis Capellani, et scriptoris XII. Kal. Aprilis, indict. VII, Incarnat. Dominicae anno 1144, pontificatus vero D. Lucii II. PP. anno I.